Per Hagelien

Per Hagelien (født 16. september 1943 i Bergen) er en norsk høyesterettsadvokat. Han var forretningsadvokat i Bergen gjennom 40 år og var blant annet forsvarer for skipsreder Hilmar Reksten da han i 1979 ble frifunnet i det som ble kalt norgeshistoriens største økonomiske straffesak. Han ble i 2021 av en jury, utpekt av Advokatbladet, rangert blandt de 100 mest fremtredende advokater i Norge de siste 100 år.


=== Utdannelse ===
Hagelien har examen artium fra Bergens Handelsgymnasium i 1962 og juridisk embetseksamen fra Universitetet i Oslo i 1968. Han fikk bevilling som advokat i 1970. I 1970–1971 studerte han internasjonal rett på Universitetet i Aix-en-Provence. Han fikk bevilling som høyesterettsadvokat i 1976.


=== Virksomhet ===
Hagelien var dommerfullmektig ved Sotra Sorenskriverembete i Bergen i 1968–1970, fransk statsstipendiat ved universitetet i Aix-en-Provence i 1970–1971 og advokatfullmektig hos Høyesterettsadvokatene Martens og Michelsen i 1971–1974. I 1974 ble han partner i advokatfirmaet som skiftet navn til Advokatfirmaet Martens og senere, etter fusjon, til advokatfirmaet Schjødt. I 1980–1994 var han krigsadvokat for Vestlandet med grad av oberstløytnant og i 1988–2000 var han juridisk dommer i Den faste tekniske voldgiftsrett for Vestlandet.


=== Saker for Høyesterett ===
Hagelien førte en rekke saker for Høyesterett, derunder saken om erstatning for tap av hustrus økonomiske bidrag ved arbeid i og utenfor hjemmet som førte til den såkalte enkemannsdommen i 1976, saken om konkursbehandling av Johan L. M. Reksten som førte til den såkalte GI-dommen i 1983 og saken om Sparebanken Nords oppsigelse av ansatte i filialer i 1988 som førte til den såkalte Sparebanken Nord-dommen i 1992.


=== Tillitsverv som advokat ===
Hagelien var formann for advokatene i Bergen, Hordaland, Sogn og Fjordane krets av Den norske advokatforening i 1978–1980 og medlem av hovedstyret for Den norske advokatforening fra 1980–1984. Han var Den norske advokatforenings representant i Rådet for advokatforeningene i Europa (CCBE) i 1984–1994. Han var formann i redaksjonsrådet for Advokatbladet i 1985–1988.


=== Tillitsverv i næringslivet ===
Hagelien har vært medlem av styret i en rekke bedrifter i Bergen, derunder GC Rieber, Skadeforsikringsselskapet Vesta (nå del av Tryg), Livsforsikringsselskapet Hygea (nå del av DNB Livsforsikring), Investa (nå del av Anders Wilhelmsen & Co), Stord Bartz (nå del av Aker Stord), NERA og BaraGruppen (nå Bara Eiendom).
Videre har han vært medlem av styret i institusjoner som G.C. Rieber Fondene, Hilmar Rekstens almennyttige fond, Kristofer Lehmkuhls fond til fremme av norsk næringsliv, Vest Norges Opera, Grieg Foundation og Bergensavisen.


=== Familie ===
Per Hagelien er gift med billedkunstneren Henriette Hagelien, født Galtung Døsvig, og far til bransjedirektør Even Hagelien i NHO Service og handel


== Bokutgivelser ==
EFTA legal systems – an introductory guide (medforfatter), London 1993
The norwegian legal system – an introductory guide (medforfatter), Bergen 1994
Dagbok fra Provence, Bergen 2011, ISBN 978-82-92516-16-4
Eventyret om familien Hagelien, Bergen 2012, 2. utgave 2015 med 600 års familiehistorie, ISBN 978-82-303-3153-8
Eventyret om familien Galtung Døsvig, Bergen 2013
Buekorpsboken, Bergen 2013, ISBN 978-82-303-2481-3
BARA, 100 år i Bergen, Bergen 2014, ISBN 978-82-303-2639-8
20 godnatt-eventyr om en snømann, Bergen 2017, ISBN 978-82-303-3387-7
Festskrift til Henriette Hagelien, Bergen 2018, ISBN 978-82-303-3791-2
God kjemi - Steen-Hansen as gjennom 85 år, Bergen 2019, ISBN 978-82-303-4113-1


== Artikler ==
«Lærdom fra Lærdalssaken», Tidsskrift for Den norske legeforening, nr 26, 2000
«Prins Christian Frederiks norske advokat», Advokatbladet, nr 10, 2013


== Kilder ==
Hvem er hvem 1984, s. 178, Kunnskapsforlaget, ISBN 82-573-0186-8
Aktive medlemmer av Den norske advokatforening 1993, s. 178,  Dokumentarforlaget AS, ISBN 82-900061-02-01
Hvem er hvem 1994, s. 192, Kunnskapsforlaget ISBN 82-573-0486-7
«Per Hagelien 70 år», NTB, Aftenposten, Bergens Tidende, 16. september 2013


== Referanser ==